سفيان لبقالي

سفيان لبقالي، تولد ف 7 يناير 1996 ف فاس، هو جراي مغريبي د لمسافات لمتوسطة، متخصص ف 3000 ميترو موانع.

 حياتو 
 لبدية 
تولد ف فاس وسط من عائلة متواضعة، لبقالي بدا يبان ف لفرع د ألعاب القوى د لفرقة د فاس كاونتري كلوب ف واحد لحملة د تنقيب كبيرة دارتها لفرقة خصوصا ل 3600 تلميد د لحي شّعبي لمرجة.

دخل رّابع ف لبوطولة د لعالام د شباب 2014، لبقالي شارك ف نفس لعام ف أول بوطولة ليه معا لكبار ف بوطولة إفريقيا لي جا فيها لعاشر.

ف 2016، كان على بونت باش يطلع ل پوديوم د لعاب لؤلمپية د ريو لي جا فيها رابع د 3000 ميترو موانع، ولاكين حقق راقم قياسي شخصي جديد ف 8 دقايق 14 تانية 35 جزء د لمية.

 أول ميدالية ف بوطولة د لعالام (2017) 
يسار|تصغير|سفيان لبقالي ف لملتقا د روما، ف 2017.
ف 8 يونيو 2017، تكلاصا سفيان تاني ف لملتقا د روما، بعد من لبطل لؤلمپي لكيني كونسيسلوس كيپروتو، ؤ حسن راقم لقياسي ديالو ديالو ب تقريبان تسعود د تواني، ملي دار 8 دقايق 5 تانية 17 ݣزو د لمية. ف 16 يوليوز 2017، ف لملتقا د لعصبة لماسية ف رباط، ربح لبقالي قدام لجمهور ديالو لكيني كيپروتو، ؤ هبّط لوقت ديالو ل 8 دقايق 5 تانية 12 ݣزو د لمية.

ف لبوطولة د لعالام ف لندن، جا تاني ف 3000 ميترو موانع ب توقيت 8 دقايق 14 تانية 49 ݣزو د لمية، ؤ ربحو لكيني كونسيسلوس كيپروتو. موراها ب شهر، ف لملتقا د لعصبة لماسية ف بروكسيل عاود حسن توقيت ديالو ملي دار 8 دقايق 4 تواني 83 ݣزو د لمية.

ف 2018، ربح لميدالية دهبية ف لّعابي لمتوسطية ف طاراݣونا (صبانيا)، ؤ ربح لميدالية لفضية ف لبوطولة د إفريقيا، عاوتاني هاد لمرة فايتو كونسيسلوس كيپروتو.

ف 20 يوليوز 2018، ف لملتقا هيركوليس د موناكو هبط لبقالي أول مرة ف لكاريير ديالو تحت من 8 دقايق، مورما ربح سيباق ف 7 دقايق 58 تانية 15 ݣزو د لمية، هادشي لي خلاه يولي أسرع عاشر جراي د هاد لمسافة.

ف 2019، تكلاصا سفيان لبقالي تالت ف لعاب لإفريقية ف رباط، قدامو لكيني بينجامان كيݣن ؤ لإتيوپي جيطنيط والي.

ف لبوطولة د لعالام د دوحة، كان من بين لي مرشحين باش يربحو، والاكين ف لخر خدا لميدالية نحاسية ف 8 دقايق 3 تواني 76 ݣزو د لمية، لي كان هو أحسن توقيت ديالو ف لعام، ؤ فاتو لكيني كونسيسلوس كيپروتو ؤ لإتيوپي لاميشا جيرما.

 بطل ؤلمپي ؤ د لعالام (2021 ؤ 2022) 
ف 10 يونيو 2021، دار لبقالي أحسن توقيت عالامي د لعام ف لعصبة لماسية ف روما، ملي دار 8 دقايق 8 تواني 54 ݣزو د لمية.

ف غشت 2021، ف لعاب لؤلمپية د طوكيو، ربح أول ميدالية ؤلمپية ديالو ب توقيت 8 دقايق 8 تانية 90 ݣزو د لمية، مورما فات لإتيوپي لاميشا جيرما ؤ لكيني بينجامان كيݣن ف 200 ميترو لخرة. ب هاد ربح، ولا لبقالي أول جراي ماشي كيني لي كيربح ف هاد لمسافة، من لپولوني برونيسلاڤ مالينوڤسكي ف موسكو ف 1980.

لبقالي ولا لمغريبي سات لي كيكون بطل ؤلمپي ف جرا، مورا هشام لݣروج لي ربح ف 1500 ميطرو ؤ 5000 ميطرو ف 2004.

ف 18 شتنبر 2021، عاود ربح لكينيين ف تخصص ديالهم ؤ ف بلادهم مورما جا لول ف لمتلقا د كيپ كينو كلاسيك لي تلعب ف نايروبي ب توقيت 8 دقايق 21 تانية 20 ݣزو د لمية.

ف 18 يوليوز 2022، ولا بطل لعالام مورما ربح لميدالية دّهبية ف لبوطولة د لعالام ف ؤجين ب توقيت 8 دقايق 25 تانية 13ݣزو د لمية، فايت لإتيوپي لاميشا جيرما ؤ لكيني كونسيسلوس كيپروتو.

ف 7 غشت 2024، ف ؤلمپياد باريز، دافع لبقالي على لميدالية ديالو ف 3000 ميطرو موانع، مورما ربح ب توقيت 8:06.05. فات لميريكاني كينيت روكس ف لكولوار لخراني، مورما كان سابقو ف دورة لخرة.

 أرقام قياسية 
+أرقام قياسية شخصيةتخصصتوقيتبلاصةتاريخ1500 ميطرو3 دق 31 ت 95دوحة28 ماي 20213000 ميطرو موانع7 دق 56 ت 68رباط28 ماي 2023

 مصادر 

تصنيف:زيادة 1996
تصنيف:بطل ؤلمپي مغريبي
تصنيف:لعاب د لاتليتيزم مغريبي
تصنيف:ناس حيين
تصنيف:مقالات فيها مصدر و 3000 بايت
تصنيف:ناس تزادو ف فاس
تصنيف:ناس د فاس